Jimm’s PC-Store

Jimm’s PC-Store Oy (lyhyesti Jimm’s) on suomalainen tietotekniikan ja viihde-elektroniikan jälleenmyyjä ja verkkokauppa, jonka omistaa saksalainen PC-komponenttien jälleenmyyjä Caseking. Verkkokaupan lisäksi yrityksellä on yksi noutopalvelumyymälä, joka sijaitsee Turussa.

Yrityksen liikevaihto oli huhtikuussa 2021 päättyneellä tilikaudella 70,6 miljoonaa euroa, ja sen palveluksessa oli 59 henkilöä.

Historia 
Petri Yli-Talonen perusti Jimm’s PC-Storen vuonna 2001 Salossa. Kasvaneen verkkokaupan myötä toiminta siirtyi vuonna 2002 Turkuun ja vuonna 2005 yritys laajentui avaamalla myymälän Helsinkiin. Vuonna 2008 Salon Seudun Puhelin Oy (nykyinen Lounea Oy) osti yrityksen. Vuonna 2010 avattiin myymälä Tampereelle. Vuonna 2011 Helsingin ja Tampereen myymälät suljettiin yrityksen keskittyessä enemmän verkkokauppaan.

Jimm’s PC-Storen tuotevalikoima on vuosien varrella laajentunut alkuaikojen erikois- ja jäähdytyskomponenteista sekä esitestatuista komponenteista kodin viihde-elektroniikkaan. 

Vuonna 2018 Lounea Oy ja Jimm’s PC-Store Oy:n silloinen toimitusjohtaja Antti Järvinen myivät yrityksen koko osakekannan saksalaiselle Casekingille.

Lähteet

Aiheesta muualla 
 Jimm’s PC-Store Oy:n viralliset kotisivut

Suomalaiset verkkokaupat